पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर। गोवर्धन विलास थाना क्षेत्र के बारापाल में बुधवार को ट्रैवल्स की बस पलटने से छात्रा की मौत हो गई। तीन यात्री गंभीर घायल हो गए। इस हादसे में चालीस लोगों को बचा लिया गया।
बस अहमदाबाद से उदयपुर आ रही थी। पुलिस ने बताया कि हादसे में गायरियावास निवासी शीतल (17) पुत्री भानु प्रताप शर्मा की मौत हो गई और अहमदाबाद निवासी किंजल पत्नी विपुल पटेल, गांधीनगर निवासी आशा पुत्री शंकर चौधरी और मेहसाणा निवासी साहिल पुत्र रमेश भाई गंभीर घायल हैं। अस्पताल पहुंचे कुछ मामूली घायल ट्रीटमेंट के बाद चले गए।
पुलिस ने बताया कि बस अहमदाबाद से उदयपुर आ रही थी। शाम करीब छह बजे किसी गाड़ी को ओवर टेक करने के दौरान बस तेज रफ्तार के कारण अनियंत्रित होकर साइड में पहाड़ी से टकराकर पलट गई। हादसे के बाद ड्राइवर फरार हो गया। शीतल ने रास्ते में दम तोड़ दिया।
क्या : गोवर्धन विलास थाना क्षेत्र में बारापाल के निकट बस पलटी
कब : शाम छह बजे हुआ हादसा
कैसे : ओवरटेक करते समय अनियंत्रित होकर पहाड़ी से टकराने पर
बचाने के लिए दौड़े ग्रामीण
हादसे के बाद यात्रियों की चीख पुकार सुन ग्रामीण बचाव कार्य के लिए दौड़ पड़े। सूचना मिलने पर पुलिस भी मौके पर पहुंची। लोगो ने बस के शीशे तोड़कर कुछ लोगों को बाहर निकालकर अस्पताल पहुंचाया।
क्रेन से बस को उठाकर यात्रियों को निकाला
बस में करीब 40 यात्री बैठे हुए थे। हादसे के बाद अधिकतर यात्रियों को खिड़की से निकलाया गया, लेकिन चार यात्री अंदर ही फंसे रह गए। क्रेन ने जैसे ही बस को उठाया, अंदर से बचाओ-बचाओ की आवाज आई। बचाव करने वालों को तब पता चला कि अंदर कुछ यात्री और फंसे हैं। क्रेन से बस को थोड़ा सा उठवाया और अंदर फंसे यात्रियों को निकाला। इन्हें निकालने भी खासी मशक्कत करनी पड़ी।
बस पलटने के बाद जाम लग गया। क्रेन से बस को एक तरफ करने के बाद हाईवे पर यातायात बहाल हो पाया।
गायरियावास क्षेत्र की रहने वाली शीतल अहमदाबाद से उदयपुर लौट रही थी। लोगों ने उसे जिंदा बाहर निकाल लिया था, लेकिन ज्यादा खून बहने के कारण उसने रास्ते में ही दम तोड़ दिया। शीतल के साथ रिश्तेदार वृद्ध महिला थी, जिनको बचा लिया। लेकिन महिला अस्पताल में अपनी बच्ची के बचने की दुआएं करती रहीं।
गायरियावास की रहने वाली थी शीतल
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn